Diari Oficial de la Generalitat Valenciana


Sumari del DOGV 9148, del 11-08-2021 (2021/8606)

ACORD de 6 d'agost de 2021, del Consell, de modificació de l'Acord de 22 de gener de 2021, d'aprovació del Programa especial de productivitat de prestació de mòduls addicionals de reforç en els centres hospitalaris en 2021.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9148

Data del DOGV
:   11-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8606


Data del document
:   06-08-2021

Organisme emissor
:   Conselleria de Sanitat Universal i Salut Pública

Tipus de document
:   Acord

Anàlisi jurídica

 Descriptors 

:   * Conselleria de Sanitat Universal i Salut Pública

ACORD de 6 d'agost de 2021, del Consell, de modificació de l'Acord de 22 de gener de 2021, d'aprovació del Programa especial de productivitat de prestació de mòduls addicionals de reforç en els centres hospitalaris en 2021. [2021/8606]  
Mitjançant l'Acord del Consell del 22.01.2021, es va aprovar el Programa especial de productivitat de prestació de mòduls addicionals de reforç en els centres hospitalaris en 2021 (DOGV 9007, 28.01.2021).  
  
De l'aplicació d'aquest, i de l'evolució de la pandèmia, es fa necessari un programa específic per a contindre l'excés de càrrega assistencial allí on es produïsca quan siga necessari i, de manera específica, mentre dure la sobrecàrrega produïda per la Covid-19, de manera que permeta una atenció adequada i de qualitat a les persones, ja que en les últimes setmanes s'ha produït un increment en la transmissió comunitària, especialment en cohorts d'edat joves, agreujat per la circulació de la soca Delta en tot el territori nacional.  
  
Aquesta sobrecàrrega deriva no sols de l'increment del nombre de pacients hospitalitzats, sinó específicament de l'increment de la freqüentació d'urgències i de la necessitat de realitzar proves diagnòstiques relacionades amb el rastreig i la identificació de casos, que, a pesar de l'esforç organitzatiu realitzat en els centres hospitalaris i de la renovació de la contractació d'una quantitat considerable de professionals, no pot ser coberta, entre altres factors, per l'oferta existent en borsa per a substitucions en període estival.  
Cal, per tant, que s'adapte l'Acord de 22.01.2021, del Consell, de regulació del Programa especial de productivitat per a la prestació de mòduls addicionals de reforç en els centres hospitalaris en 2021, modificant el requisit d'utilització relacionat amb l'ocupació hospitalària, d'acord amb el que es descriu en l'Informe d'indicadors principals de seguiment de la Covid-19 (actualització setmanal) elaborat pel Ministeri de Sanitat, en què s'indica que: «En tots els casos, però especialment en situacions de canvi important en la dinàmica de la transmissió del SARS-CoV-2, com l'actual, s'hi han de valorar, a més dels indicadors principals, els indicadors complementaris que permeten una avaluació més fina del nivell de transmissió o de la capacitat de diagnòstic precoç del sistema».  
  
Mitjançant l'Acord de la Mesa Sectorial de Sanitat de 15.07.2021, es va aprovar amb el vot favorable de les organitzacions sindicals SATSE, UGT, CSIF i Confederació Intersindical Valenciana, el vot desfavorable de CCOO i l'abstenció de CESMCV-SAE, el següent: «Modificació del Programa especial de productivitat de prestació de mòduls addicionals de reforç en centres hospitalaris i modificació del Programa especial de productivitat de prestació de mòduls addicionals de reforç en equips d'atenció primària».  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 6 d'agost de 2021,  
  
  
ACORDA  
  
Modificar l'apartat quart de l'Acord de 22.01.2021, del Consell, d'aprovació del Programa especial de productivitat de prestació de mòduls addicionals de reforç en els centres hospitalaris en 2021, que queda redactat de la manera següent:  
  
«Quart. Procediment  
Els mòduls de reforç Covid només es podran utilitzar una vegada superat qualsevol indicador corresponent a un nivell d'alerta alt o molt alt establits en el document Actuacions de resposta coordinada per al control de la transmissió de la Covid-19, actualitzat el 2 de juny de 2021. La comprovació d'aquest requisit es realitzarà tots els dilluns i tindrà una vigència setmanal.  
  
La direcció mèdica, d'infermeria o econòmica sol·licitarà a la gerència del departament o a la direcció del centre l'autorització de tots els mòduls que considere necessaris per a la cobertura de la necessitat assistencial detectada. Es podran oferir mòduls de reforç de 12, 7,5 o 2,5 hores, i la participació serà voluntària.  
L'oferta es realitzarà inicialment al personal membre del mateix equip (servei, unitat, planta, grup). Quan no hi haja professionals voluntaris dins del mateix equip, i seguint la mateixa lògica d'ordenació, s'oferirà la cobertura dels mòduls a professionals de la resta del centre o d'uns altres centres, i si així i tot no es trobara personal suficient, es podria oferir a professionals d'uns altres àmbits assistencials.  
En el cas que el nombre de personal voluntari excedisca les necessitats de reforç, correspondrà al director o directora competent repartir la càrrega addicional de treball entre els diferents professionals, de manera que assegure l'equitat.  
En el cas en què aparega un o una professional candidat a la cobertura de contractes existents una vegada haja sigut autoritzada la realització de mòduls, es prioritzarà la contractació i l'autorització dels mòduls deixarà de tindre efecte.»  
  
València, 6 d'agost de 2021  
  
La consellera secretària,  
Mónica Oltra Jarque